Kommissionens beslutning

af 29. marts 2001

om ændring af beslutning 2000/418/EF for så vidt angår import fra tredjelande

(meddelt under nummer K(2001) 830)

(EØS-relevant tekst)

(2001/270/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(1), særlig artikel 22, og

ud fra følgende betragtninger:

(1) I Kommissionens beslutning 2000/418/EF af 29. juni 2000 om regulering af anvendelsen af materiale, der udgør en risiko med hensyn til overførbare spongiforme encephalopatier(2), og om ændring af beslutning 94/474/EF, ændret ved beslutning 2001/233/EF(3), er der fastsat bestemmelser om fjernelse og destruktion af visse former for specificeret risikomateriale. Den indeholder også restriktioner i forbindelse med produktionen af visse materialer, visse slagtemetoder og visse former for import. Den bør tages op til revision på baggrund af nye videnskabelige oplysninger.

(2) En eksponering af personer for risici, der stammer fra bovin spongiform encephalopati (BSE), har i vid udstrækning været forbundet med konsum af maskinudbenet kød fra knogler i hovedet og rygsøjlen. Af kontrolmæssige hensyn bør forbuddet mod at anvende knogler fra hovedet og rygsøjlen fra kvæg, får og geder uanset alder i fremstillingen af maskinudbenet kød imidlertid udvides til at omfatte alle disse dyrs knogler. Dette bør også gælde for importerede produkter.

(3) Den Videnskabelige Styringskomité (VSK) konkluderede i sine udtalelser af 6. juli 2000, 12. januar 2001 og 8.-9. februar 2001 om de pågældende tredjelandes geografiske BSE-risiko, at BSE-forekomst hos kvæg af national oprindelse kun er meget usandsynlig i følgende lande: Australien, Argentina, Botswana, Chile, Namibia, New Zealand, Nicaragua, Paraguay, Swaziland og Uruguay. For alle andre lande, for hvilke VSK's vurdering er afsluttet, konkluderede VSK, at BSE-forekomst hos kvæg af national oprindelse i bedste fald er usandsynlig, men ikke kan udelukkes. Foreløbige resultater af lignende undersøgelser i VSK's regi tyder desuden på, at det for et meget begrænset antal yderligere lande kan konkluderes, at BSE-forekomst hos kvæg af national oprindelse er meget usandsynlig. Alle øvrige tredjelande har enten ikke indsendt nogen dokumentation eller har indsendt ufuldstændig dokumentation, som udelukker en endelig vurdering i rette tid.

(4) Det blev således påvist i VSK's risikovurdering, at BSE-forekomst hos kvæg af national oprindelse kun er meget usandsynlig i følgende lande: Australien, Argentina, Botswana, Chile, Namibia, New Zealand, Nicaragua, Paraguay, Swaziland og Uruguay. For alle andre lande viste vurderingen enten en vis risiko for BSE-forekomst hos kvæg af national oprindelse, eller det var ikke muligt at udføre vurderingen i mangel af fuldstændige data. Derfor bør kun Australien, Argentina, Botswana, Chile, Namibia, New Zealand, Nicaragua, Paraguay, Swaziland og Uruguay fritages fra bestemmelserne i beslutning 2000/418/EF.

(5) Kommissionen vil tage bestemmelserne om import af animalske produkter op til fornyet vurdering i lyset af yderligere videnskabelige vurderinger og under hensyntagen til anbefalingerne fra Det Internationale Kontor for Epizootier (OIE). Som tidligere vil Kommissionen anvende de oplysninger, der indsendes i henhold til henstilling 98/477/EF(4) af 22. juli 1998 om oplysninger, der skal forelægges ved ansøgning om vurdering af et lands epidemiologiske status med hensyn til overførbare spongiforme encephalopatier. Kommissionen gentager derfor sin opfordring til de lande, der endnu ikke har gjort det, om at indsende dokumentation i henhold til henstillingen, og den vil gøre, hvad der står i dens magt, for at få en videnskabelig vurdering så hurtigt som muligt efter indsendelsen af dokumentationen.

(6) Da der er ved at blive indført en ny certificeringsordning, bør der indføres en overgangsordning for produkter, der er afsendt inden denne beslutnings ikrafttrædelse.

(7) Rygsøjlen skal senest fjernes på detailsalgsstedet, og slagtekroppe af kvæg eller dele heraf, som stadigvæk indeholder rygsøjlen, kan således sælges på hjemmemarkedet og handles mellem medlemsstaterne indbyrdes. For at overholde Fællesskabets forpligtelser i henhold til internationale aftaler er det også nødvendigt at tillade import fra tredjelande af sådanne slagtekroppe, som indeholder rygsøjlen.

(8) Beslutning 2000/418/EF bør ændres i overensstemmelse hermed.

(9) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 2000/418/EF foretages følgende ændringer:

1) Artikel 6 affattes således:

"Artikel 6

Import til EF

1. Det specificerede risikomateriale, der er nævnt i bilag I, punkt 1, litra a), må ikke importeres til EF efter den 31. marts 2001.

2. a) Hvis de animalske produkter, der er nævnt i bilag II, og som indeholder materiale fra kvæg, får eller geder, importeres til EF efter den 31. marts 2001 fra tredjelande eller regioner i tredjelande, skal det relevante sundhedscertifikat suppleres med en erklæring, der er underskrevet af produktionslandets myndigheder, med følgende ordlyd:

'Det animalske produkt indeholder ikke og er ikke fremstillet af specificeret risikomateriale som defineret i punkt 1, litra a), i bilag I til beslutning 2000/418/EF, der er produceret efter den 31. marts 2001, eller maskinudbenet kød fra knoglerne fra kvæg, får eller geder, som er produceret efter den 31. marts 2001. Dyrene er efter den 31. marts 2001 ikke blevet slagtet efter bedøvelse ved hjælp af en gas, der er indsprøjtet i kraniehulen, eller aflivet umiddelbart ved den samme metode eller slagtet efter bedøvelse ved sønderrivning af centralnervevæv ved hjælp af et aflangt stavformet instrument, der føres ind i kraniehulen.'

b) Henvisning til 'animalske produkter' i denne artikel forstås som henvisning til animalske produkter i bilag II og ikke til andre animalske produkter, som indeholder eller er fremstillet af disse animalske produkter.

3. Stk. 1 og 2 gælder ikke for:

a) de tredjelande, der er opført i bilag III

b) forsendelser, der har forladt tredjelande inden denne beslutnings ikrafttrædelse, og som fremvises på EF-grænsekontrolstedet inden den 15. april 2001, uden at dette dog tilsidesætter de nationale foranstaltninger, der er truffet inden den 31. marts 2001."

2) Artikel 7, litra b), andet afsnit, affattes således:

"Dog kan kroppe, der ikke indeholder andet risikomateriale end rygsøjlen, herunder dorsalrodsganglier, importeres til en medlemsstat eller sendes til en anden medlemsstat uden sidstnævntes forhåndsgodkendelse."

3) Følgende indsættes som bilag III:

"BILAG III

Tredjelande som omhandlet i artikel 6, stk. 3

Argentina

Australien

Botswana

Chile

Namibia

New Zealand

Nicaragua

Paraguay

Swaziland

Uruguay"

Artikel 2

Denne beslutning er rettet til medlemsstaterne.

Den anvendes fra den 31. marts 2001.

Udfærdiget i Bruxelles, den 29. marts 2001.

På Kommissionens vegne

David Byrne

Medlem af Kommissionen

(1) EFT L 24 af 30.1.1998, s. 9.

(2) EFT L 158 af 30.6.2000, s. 76.

(3) EFT L 84 af 23.3.2001, s. 59.

(4) EFT L 212 af 30.7.1998, s. 58.